कभी विराट कोहली को किया था प्रपोज, अब विमेंस फुटबॉल मैनेजर से करेंगी शादी
English Cricketer Danielle Wyatt Engaged Georgie Hodge | Once Proposed Virat Kohli, इंग्लैंड की महिला क्रिकेटर डैनी व्याट ने फुटबॉल प्लेयर जॉर्जी हॉज से सगाई कर ली है। उन्होंने सोशल मीडिया पर अपनी प्रेमिका से सगाई करने की जानकारी शेयर की।
इंग्लैंड की महिला क्रिकेटर डैनी व्याट ने विमेंस फुटबॉल मैनेजर जॉर्जी हॉज से सगाई कर ली है। उन्होंने सोशल मीडिया पर अपनी प्रेमिका से सगाई करने की जानकारी शेयर की। व्याट लंबे समय से इंग्लैंड के लिए इंटरनेशनल क्रिकेट खेल रही हैं। वह पिछले दिनों साउथ अफ्रीका में खत्म हुए टी-20 वर्ल्ड कप में भी टीम का हिस्सा थीं।
गुरुवार को सगाई की
व्याट ने जॉर्जी से 2 मार्च को सगाई करने के बाद रात करीब 9 बजे सोशल मीडिया पर फोटो पोस्ट की। इस फोटो में दोनों एक-दूसरे किस कर रही हैं। फोटो में जॉर्जी अपनी रिंग फिंगर में पहनी हुई रिंग दिखाते नजर आईं। फोटो के साथ व्याट ने कैप्शन में लिखा, 'माइन फोरेवर' यानी हमेशा के लिए मेरी।
जॉर्जी CAA स्पोर्ट्स असोसिएशन में विमेंस फुटबॉल टीम की हेड मैनेजर हैं। वह विमेंस फुटबॉल टीम को मैनेज करने के साथ टीम स्ट्रैटजी और प्लानिंग का भी ध्यान रखती हैं।
साउथ अफ्रीका में ही हैं व्याट 
व्याट ने साउथ अफ्रीका के केप टाउन से अपनी सगाई की फोटो पोस्ट की। यानी वे इस वक्त साउथ अफ्रीका में ही हैं। जहां उन्होंने पिछले दिनों विमेंस टी-20 वर्ल्ड कप खेला था। उनकी टीम सेमीफाइनल में मेजबान साउथ अफ्रीका से हार कर ही फाइनल में प्रवेश नहीं कर सकी थी। यह मैच 24 फरवरी को खेला गया था और अब 2 मार्च को व्याट ने सगाई की फोटो पोस्ट कर दी।
विराट कोहली को किया था प्रपोज 
31 साल की व्याट ने 2014 में एक ट्वीटर पोस्ट के जरिए भारतीय क्रिकेटर विराट कोहली को प्रपोज किया था। उन्होंने ट्विटर पोस्ट के जरिए 'कोहली मैरी मी' यानी विराट कोहली मुझसे शादी कर लो, लिखा था। तब वे 22 साल की थीं और उन्होंने कहा था कि ये बस एक मजाकिया ट्वीट था, उससे ज्यादा कुछ नहीं। विराट ने इंग्लैंड में एक मैच के दौरान डैनी के साथ फोटो भी खिंचवाई थी। व्याट ने अब सगाई की है, वहीं कोहली ने 2017 में बॉलीवुड एक्ट्रेस अनुष्का शर्मा से शादी कर ली थी।
WPL का हिस्सा नहीं होंगी व्याट 
डैनी व्याट भारत में पहली बार हो रही विमेंस प्रीमियर लीग (WPL) का हिस्सा नहीं होंगी। उन्होंने WPL ऑक्शन में हिस्सा लिया था, लेकिन उन्हें कोई खरीदार ही नहीं मिला। इस कारण वे WPL नहीं खेलेंगी। व्याट टॉप ऑर्डर बैटर हैं और जरूरत पड़ने पर ऑफ स्पिन बॉलिंग भी कर लेती हैं। उन्होंने विमेंस बिग बैश और विमेंस द हंड्रेंड टूर्नामेंट खेला है।
WPL में सेलेक्ट नहीं होने के बाद उन्होंने सोशल मीडिया पोस्ट के जरिए लिखा था कि लीग में सेलेक्ट नहीं होने के बाद उनका दिल टूट गया। उन्हें उम्मीद थी कि कोई टीम उन्हें जरूर खरीदेगी, लेकिन ऐसा नहीं हुआ। खैर, उनके WPL खेलने के दरवाजे पूरी तरह बंद नहीं हुए हैं। वे किसी इंजर्ड प्लेयर के रिप्लेसमेंट के रूप में शामिल हो कर टूर्नामेंट खेल सकती हैं।
इंग्लैंड के लिए जड़े हैं 4 शतक 
लीग क्रिकेट खेलने के अलावा व्याट ने 2010 में इंग्लैंड के लिए वनडे और टी-20 इंटरनेशनल डेब्यू कर लिया था। इंग्लैंड के लिए 102 वनडे में उन्होंने 2 शतक के सहारे 1776 रन बनाए हैं। वहीं, 143 टी-20 में भी उन्होंने 2 शतक जड़े हैं। टी-20 में उनके नाम 125.21 के स्ट्राइक रेट से 2369 रन हैं। शुरुआती दौर में मिडिल ऑर्डर के बाद 2017 से उन्होंने ओपनिंग करनी शुरू की और इसी पोजीशन पर उन्होंने इंग्लैंड के लिए काफी रन भी बनाए।
और भी हैं लेस्बियन क्रिकेट कपल 
डैनी व्याट ऐसी पहली लेस्बियन (ऐसी महिलाएं जो महिलाओं के प्रति आकर्षित होती हैं) क्रिकेटर नहीं हैं। उनसे पहले भी क्रिकेट में कई लेस्बियन कपल रही हैं। इंग्लैंड की पूर्व विकेटकीपर बैटर सारा टेलर ने डायना मैन से शादी की है। पिछले दिनों उन्होंने IVF के जरिए अपने प्रेग्नेंट होने की इन्फॉर्मेशन भी शेयर की थी।
इनके अलावा अन्य महिला क्रिकेटर्स में न्यूजीलैंड की ली तहुहु, हेली येन्सेन और लिज पेरी, साउथ अफ्रीका की डान वेन निकर्क, मारियन कैप और लीजेल ली, ऑस्ट्रेलिया की मीगन शट, जेस जोनासेन, रेशल हैन्स, एलेक्स ब्लैकवेल, एलिस विलानी और निकोल बोल्टन, इंग्लैंड की नैटली सीवर, केथरीन ब्रंट और लौरेन विनफील्ड हील ने भी विमेन पार्टनर से शादी या सगाई की है।